РЕГЛАМЕНТ (ЕО) № 646/2009 НА КОМИСИЯТА
от 23 юли 2009 година
за прилагане на Регламент (ЕО) № 1177/2003 на Европейския парламент и на Съвета относно статистическите данни на Общността за доходите и условията на живот (ЕU-SILC) по отношение на списъка за 2010 г. с целеви второстепенни променливи за съвместното използване на ресурси в домакинствата
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1177/2003 на Европейския парламент и на Съвета от 16 юни 2003 г. относно статистическите данни на Общността за доходите и условията на живот (EU-SILC) (1), и по-специално член 15, параграф 2, буква e) от него,
като има предвид, че:
(1)
В Регламент (ЕО) № 1177/2003 се предвижда обща рамка за системното изготвяне на статистически данни на Общността за доходите и условията на живот, включваща съпоставими и своевременно предоставяни данни от моментното състояние и от повторени във времето изследвания за доходите, равнището и структурата на бедността и социалната изолация на национално и европейско равнище.
(2)
Съгласно член 15, параграф 2, буква е) от Регламент (ЕО) № 1177/2003 са необходими мерки по прилагането, които се отнасят до ежегодното включване в компонента за моментното състояние на EU-SILC на списъка с целеви второстепенни области и променливи. За 2010 г. следва да бъде определен списъкът с целеви второстепенни променливи, включени в модула за съвместно използване на ресурси в домакинствата, заедно със съответните кодове и дефиниции на променливите.
(3)
Предвидените в настоящия регламент мерки са в съответствие със становището на Статистическия програмен комитет, създаден с Решение 89/382/ЕИО, Евратом на Съвета (2),
ПРИЕ НАСТОЯЩИЯ РЕГЛАМЕНТ:
Член 1
Списъкът с целеви второстепенни променливи, кодове и дефиниции на променливите за модула за 2010 г. относно съвместното използване на ресурси в домакинствата, който следва да бъде включен в компонента за моментното състояние на статистическите данни на Общността за доходите и условията на живот (EU-SILC), се определя в приложението.
Член 2
Настоящият регламент влиза в сила на двадесетия ден след публикуването му в Официален вестник на Европейският съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 23 юли 2009 година.